L'Ajuntament de Bétera rep a una jove del programa EURODISEA que realitzarà les seues pràctiques en l'administració local
02 de desembre de 2024

• Els excel·lents resultats de l'edició anterior han fet que el Consistori beterense aculla, per segon any consecutiu, a joves d'aquest programa.

• Des de hui i fins a maig de 2025 una jove de Cagliari (Itàlia) realitzarà les seues pràctiques professionals remunerades en l'àrea de Fons Europeus de l'Ajuntament.

Les portes de l'Ajuntament de Bétera sempre estan obertes a tots i totes, sobre eixa màxima el Consistori continua treballant per a oferir als joves oportunitats laborals entorn de l'administració local.

En eixe sentit, l'Ajuntament de Bétera, per segon any consecutiu, ha signat un conveni per a la realització de pràctiques laborals amb la Conselleria d'Hisenda, Economia i Administració Pública en la convocatòria anual del Programa EURODISEA, dirigida a empreses i entitats, públiques i privades, de la Comunitat Valenciana.

En el marc d'eixa convocatòria, i donats els bons resultats del passat any 2023, hui s'ha donat la benvinguda a Maddalena Loi una jove de Cagliari (Itàlia) que forma part del programa EURODISEA 2024 i fins el mes vinent de maig treballarà en l'administració pública beterense.

L'Alcaldessa de Bétera, Elia Verdevío i la regidora de Fons Europeus, Diana Zaragozá, han sigut les encarregades de rebre a aquesta jove que posarà en pràctica tots els seus coneixements teòrics en l'àrea de Fons Europeus de l'Ajuntament.

“Continuem donant oportunitats als joves europeus. Treballar de la mà de la Unió Europea ens fa ser més conscients de la pertinença a Europa i així acurtem distàncies i desdibuixem fronteres. Que Maddalena Loi estiga hui ací amb nosaltres realitzant les seues pràctiques significa que potser un jove beterà està viatjant a algun altre lloc d'Europa per a llaurar-se el seu futur professional. Aquest intercanvi suposa omplir de possibilitats el món laboral dels nostres joves i des de l'Ajuntament continuarem impulsant aquest tipus de convenis que ens enriqueixen a tots i totes”, ha assenyalat Elia Verdevío durant la benvinguda.

L'Alcaldessa i la regidora de Fons Europeus han ensenyat a la nouvinguda la casa de tots els beterans i beteranes i li han explicat el funcionament de l'administració local. Uns moments on també han canviat impressions amb altres regidors i personal del Consistori que han anat presentant a la jove.

En eixe canvi d'impressions, Diana Zaragozá ha destacat que “les oportunitats que ofereix Europa als joves són infinites i que amb projectes com aquest de mobilitat laboral es facilita, no solament l'adquisició de coneixements i formació, sinó també l'aprenentatge de nous idiomes, l'amplitud de mires i la multiculturalitat. Des de l'àrea de Fons Europeus i Joventut estem  posant a l'abast dels joves beterenses projectes i iniciatives que els ofereixen un gran ventall de possibilitats laborals”.

En eixe sentit, Diana Zaragozá li ha presentat als seus companys de l'àrea de Subvencions amb els quals treballarà, colze a colze, durant la seua estada laboral així com les funcions a desentelar que van des de la cerca de finançament europeu, la redacció de projectes i l'organització de jornades informatives fins a l'atenció als veïns i veïnes que tinguen interés en iniciatives europees, la promoció d'Europa o la participació de l'àrea de Fons Europeus en projectes d'altres regidories.

D'Itàlia a Espanya

Les distàncies s'acurten amb programes com EURODISEA, un programa d'intercanvi i de mobilitat que permet als joves, d'entre 18 i 30 anys, que busquen ocupació, beneficiar-se d'un període de pràctiques remunerades, d'entre 3 i 6 mesos, en altres estats europeus.

El programa ofereix als joves europeus la possibilitat d'adquirir experiència professional i personal i millorar el coneixement i l'ús d'un idioma estranger, mitjançant la realització de pràctiques en empreses o institucions. Aquestes pràctiques professionals són remunerades amb una beca mensual que permet atendre les despeses de manutenció, allotjament i transport local i gaudir d'una formació lingüística a càrrec de la regió d'acolliment.

Un programa que cada vegada compta amb més participants i que a Bétera està donant resultats molt positius.